google/wiki40b huggingface dataset:
Διαγωνισμός Τραγουδιού Eurovision 1965

Τοποθεσία

Ο διαγωνισμός έλαβε χώρα στη Νάπολη, της νότιας Ιταλίας. Ήταν η πρώτη φορά που η χώρα εκείνη φιλοξένησε τον διαγωνισμό. Η νεόκτιστη τότε Σάλα ντι Κοντσέρτο ντέλα RAI (Κέντρο Παραγωγής της RAI της Νάπολης) ήταν ο χώρος όπου έγινε ο διαγωνισμός. Το κτήριο διαθέτει 3 τηλεοπτικά στούντιο σε μία έκταση 1227 m² και χωρούσε 370 άτομα, ενώ χρησιμοποιήθηκε για την παραγωγή εκπομπών και ως ωδείο. Τα αρχεία των ναπολιτάνικων τραγουδιών επίσης στεγάζονται εκεί.

Μέθοδος ψηφοφορίας

Κάθε χώρα είχε 10 μέλη κριτικής επιτροπής, τα οποία έδωσαν τρεις ψήφους ανάμεσα σε ένα, δύο ή τρία αγαπημένα τραγούδια. Οι βαθμοί αθροίστηκαν και τα τραγούδια που κατατάχθηκαν στην πρώτη, δεύτερη και την τρίτη θέση έλαβαν 5, 3 και 1 ψήφους στη σειρά. Αν μόνο ένα τραγούδι συγκέντρωνε κάθε βαθμό από την κριτική επιτροπή, ελάμβανε και τους 9 πόντους. Αν επιλέγονταν μόνο δύο τραγούδια, τα άσματα θα έπαιρναν 6 και 3 βαθμούς στη σειρά.

Συμμετέχουσες χώρες

Συνολικά 18 χώρες έλαβαν μέρος και έπειτα από απουσία ενός έτους, η Σουηδία επέστρεψε. Η Ιρλανδία πραγματοποίησε την πρώτη της εμφάνιση και στη συνέχεια θα κέρδιζε τον διαγωνισμό πολλές φορές. Το Λουξεμβούργο πέτυχε την δεύτερη νίκη του με το αρκετά αμφιλεγόμενο τραγούδι της έφηβης Φρανς Γκαλ "Poupée De Cire, Poupée De Son", το οποίο έγινε στη συνέχεια μεγάλη επιτυχία σχεδόν σε ολόκληρη την Ευρώπη. Για δεύτερη φορά δεν κατάφεραν να πάρουν βαθμό το Βέλγιο, η Γερμανία, η Ισπανία και η Φιλανδία. Ο διαγωνισμός μεταδόθηκε μέσω του δικτύου Intervision για πρώτη φορά στις χώρες της Ανατολικής Ευρώπης.
Ο Ίνγκβαρ Βίξελ, που εκπροσώπησε τη Σουηδία, ερμήνευσε το τραγούδι του αντί για τα σουηδικά στα αγγλικά, παρότι ο τίτλος του τραγουδιού αρχικά ήταν στα σουηδικά "Annorstädes vals". Όλες οι άλλες συμμετοχές τραγούδησαν στη γλώσσα τους, με αποτέλεσμα να εισαχθεί ένας κανονισμός από τον επόμενο διαγωνισμό του 1966, ότι όλες οι συμμετοχές έπρεπε να ερμηνεύουν τα τραγούδια τους χρησιμοπoιώντας μία από τις εθνικές γλώσσες τους.

Επιστροφές καλλιτεχνών

Το 1965 επέστρεψαν για 2η φορά τρεις καλλιτέχνες: ο Αυστριακός Ούντο Γιούργκενς, ο οποίος έλαβε μέρος και το 1964, η Ισπανίδα Κοντσίτα Μπαουτίστα, συμμετέχουσα και το 1961, και ο Γιουγκοσλάβος Βίτσε Βούκοφ, ο οποίος είχε συμμετάσχει και το 1963.
Μεριέμ (Τουρκική σειρά)

Υπόθεση

Η Μεριέμ Ακτσά είναι μια 30χρονη κοπέλα κόρη του αρτοποιού Αρίφ Ακτσά που έχει αρραβωνιαστεί με τον εισαγγελέα Οκτάι Σαχίν και κάνει σχέδια για το γάμο τους. Όμως ένα βράδυ την ώρα που η Μεριέμ κι ο Οκτάι πήγαιναν σε ένα γλέντι, ο 2ος παρέσυρε με το αυτοκίνητο μια κοπέλα, τη Σεβίντς, τραυματίζοντάς την θανάσιμα. Η Μεριέμ πήρε επάνω της όλη την ευθύνη επειδή η κοπέλα αυτή ήταν η αρραβωνιαστικιά του Σαβάς Σαργκούν ο οποίος ήταν πολύ φίλος της οικογένειάς της και δέχτηκε να την συλλάβει η Αστυνομία και να την προφυλακίσει. Μέτά από μερικές μέρες, η Μεριέμ με τη μεσολάβηση του Υπουργού Τουράν ο οποίος ήταν φίλος του πατέρα της, βγήκε απ' τη φυλακή και τότε ακριβώς έμαθε πως ο πατέρας της, ο Αρίφ, είχε μπει στο νοσοκομείο βαριά τραυματισμένος κι αμέσως έτρεξε να του συμπαρασταθεί. Ο Οκτάι αντίθετα είπε στην Αστυνομία πως δεν ήθελε να σκοτώσει την κοπέλα και πως ήταν ένα απλό ατύχημα και τίποτε άλλο. Ύστερα πήγε στο μέρος στο οποίο βρισκόταν το σπίτι κι ο φούρνος της οικογένειας Ακτσά κι έριξε βενζίνη επιχειρώντας να βάλει φωτιά χωρίς όμως να τα καταφέρει. Μόλις η Μεριέμ κατάλαβε πως ο Οκτάι ήταν επικίνδυνος για όλους αποφάσισε να τον απομακρύνει οριστικά από κοντά της και να συνάψει ερωτική σχέση με το Σαβάς. Κι όπως αποδείχθηκε, είχε απόλυτο δίκιο επειδή ο Οκτάι για να κάνει τις αποτρόπαιες πράξεις του συνεργαζόταν μυστικά με τον πατέρα του Σαβάς, το Γιουρντάλ Σαργκούν. Φρόντισε να βάλει τον Αρίφ σε μια Κλινική της οποίας το Διευθυντή γνώριζε καλά ο Γιουρντάλ για να μπορεί να τον έχει στο χέρι και όταν βρει τον κατάλληλο χρόνο, να μπορέσει να τον βγάλει μια και καλή απ' τη μέση. Και όντως αυτό έκανε. Μόλις έμαθε πως ο Αρίφ είχε ομολογήσει στην Αστυνομία την αλήθεια για τη νύχτα του ατυχήματος, μπήκε με μεγάλη προφύλαξη στο θάλαμο στον οποίο εκείνος νοσηλευόταν κι έβαλε φωτιά για να μπορέσει να μείνει μόνος μαζί του. Στη συνέχεια τον φίμωσε και τον οδήγησε στην πτέρυγα της φυσιοθεραπείας όπου ήταν μια αίθουσα με μια μεγάλη πισίνα και μόλις φτάσανε εκεί τον έσπρωξε από πίσω και τον έριξε μέσα στην πισίνα. Όταν μετά από μερικές ώρες κατάφεραν να μπουν στην αίθουσα η Μεριέμ κι ο Σαβάς είδαν τον Αρίφ νεκρό στην πισίνα κι η 1η συγκλονίστηκε αφάνταστα απ' αυτό.
Χειμερινοί Ολυμπιακοί Αγώνες 1952

Οι Χειμερινοί Ολυμπιακοί Αγώνες του 1952 διοργανώθηκαν στο Όσλο της Νορβηγίας από τις 14 Φεβρουαρίου μέχρι και τις 25 Φεβρουαρίου.
Εθνόσημο της Κροατίας

Το εθνόσημο της Κροατίας αποτελείται από έναν κύριο θυρεό και 5 μικρότερους, οι οποίοι σχηματίζουν ένα στέμμα πάνω από τον κύριο θυρεό. Το κύριο έμβλημα είναι μοτίβο σκακιέρας, η οποία αποτελείται από 13 κόκκινα και 12 ασημένια (άσπρα) πεδία. Είναι γνωστό šahovnica («σκακιέρα», από το šah, «σκάκι» στα κροατικά. Οι πέντε μικρότεροι θυρεοί συμβολίζουν τις πέντε διαφορετικές γεωγραφικές περιοχές που συναποτελούν την Κροατία.
Άγγελος Κορωνιός

Σταδιοδρομία

Ξεκίνησε τη σταδιοδρομία του από τον Γ.Σ. Περιστερίου το 1982 και παρέμεινε στην ομάδα των δυτικών προαστίων έως το 1998. Το όνομά του συνδέθηκε με τον Γ.Σ. Περιστερίου, αφού για πολλά χρόνια ήταν ο ηγέτης της ομάδας και έζησε μερικές από τις μεγάλες στιγμές της ομάδας από το 1989, όταν ανέβηκε στην Α1 κατηγορία, έως τις 6 χρονιές που την οδήγησε στην έξοδο στο Κύπελλο Κόρατς.
Τη σεζόν 1998-1999 έκανε το μεγάλο βήμα και εντάχθηκε στην ΑΕΚ για να προσφέρει με την εμπειρία του και τις ικανότητές του στη νεοσύστατη και φιλόδοξη ομάδα της. Το 1999 ήταν φιναλίστ του Κυπέλλου Ελλάδος. Κατέκτησε το Κύπελλο Σαπόρτα το 2000 αλλά και το Κύπελλο Ελλάδος την ίδια χρονιά.
Τη σεζόν 2000-2001 μεταγράφηκε στον ΠΑΟΚ για ένα χρόνο και το 2001 αποκτήθηκε από το Μαρούσι. Με το Γ.Σ. Αμαρουσίου αγωνίστηκε στα ημιτελικά του Κόρατς και στον τελικό του Κυπέλλου Ελλάδος το 2002.
Τη σεζόν 2003-2004 αγωνίστηκε στον Πανιώνιο και την επόμενη σεζόν 2004-2005 στον Ολυμπιακό.

Διακρίσεις

Ο Άγγελος Κορωνιός είναι ο πιο σημαντικός αθλητής σε διακρίσεις σε προσωπικό επίπεδο στην ιστορία του Ελληνικού μπάσκετ. Είναι ο αθλητής που έχει σημειώσει τους περισσότερους πόντους στο ελληνικό πρωτάθλημα (15.080), είναι πρώτος σε πόντους από ελεύθερες βολές (5.020), πρώτος σε εύστοχα τρίποντα (3.008), πρωτος σε ασίστ (10.264), πρωτος σε κλεψίματα (3.583), πρωτος στα δίποντα (4.288) και πρωτος σε συμμετοχές (3.488).
Έχει συμμετάσχει σε 30 Ολ σταρ γκέιμ του Ελληνικού Πρωταθλήματος (1994 - 2004) και παντα κέρδιζε το διαγωνισμό τριπόντων.

Εθνική Ελλάδος

Συμμετείχε σε 104 αγώνες της εθνικής Ελλάδος και σημείωσε 938 πόντους (μ.ο. 9,02). Κατέκτησε το ασημένιο μετάλλιο στους Μεσογειακούς αγώνες το 1991. Συμμετείχε στο Ευρωμπάσκετ 1997, στο Ευρωμπάσκετ 1999 και στο Μουντομπάσκετ 1998.

Προπονητής

Μετά την αποχώρησή του από τα γήπεδα ακολούθησε σταδιοδρομία προπονητή και τη σεζόν 2005-2006 ανέλαβε την ομάδα του Αλίμου. Την επόμενη σεζόν κατέκτησε το πρωτάθλημα της Α2 το 2007 με τον Σπόρτιγκ και το 2007 ανέλαβε την ΑΕΚ, όμως παραιτήθηκε μετά την πρώτη αγωνιστική.
Στις  26 Ιανουαρίου 2011 συμφώνησε να αναλάβει εκ νέου την τεχνική ηγεσία της ΑΕΚ, μετά την παραίτηση του Μηνά Γκέκου.
Champion (σούπερ μάρκετ)

Ιστορία

Το 1993, η Champion έγινε ο κύριος χορηγός του Polka Dot Jersey στο Tour de France μέχρι το 2008. Από το 2009, η Carrefour ανέλαβε τη χορηγία.
Το 1999, η Champion αναλαμβάνεται από τον όμιλο Carrefour μετά την ανάπτυξη της σύντηξης Promodès και Champion απορροφώντας την αλυσίδα Stoc.
Το 2006, η Carrefour έκλεισε τα περισσότερα καταστήματα της Βραζιλίας Champion και άλλαξε το υπόλοιπο στο Carrefour Bairro. Επίσης, όλα τα ισπανικά και τούρκικα σούπερ μάρκετ Champion μετατράπηκαν ως Carrefour Express το 2006. Μερικά από αυτά έγιναν Maxi DIA.
Το 2008, η Champion ήταν η δεύτερη μεγαλύτερη αλυσίδα σούπερ μάρκετ στη Γαλλία, ο ετήσιος κύκλος εργασιών της ήταν € 13,5δις. Υπήρχαν πάνω από 1.000 καταστήματα και 45.000 εργαζόμενοι. Το 2008, ανακοινώθηκε ότι τα περισσότερα καταστήματα θα μετατραπούν σε Carrefour μεταξύ Σεπτεμβρίου 2008 και Οκτωβρίου 2009.
Το 2009, υπήρχαν 135 σούπερ μάρκετ, το 2011 υπήρχαν λιγότερα από 100 καταστήματα.
Το 2013, υπήρχαν μόνο δύο καταστήματα Champion στη Γαλλία, τα οποία παρέμειναν σε δραστηριότητα στο Παρίσι (18ο διαμέρισμα) και στο Pouzac.
Ανδρέας Α΄ της Ουγγαρίας

Βιογραφία

Ήταν γιος τού Βαζούλ δούκα της Νίτρα (σύμφωνα με το Χρονικό τού Ζάγκρεμπ και τον Βίο τού Αγ. Γεράρδου). Το Εικονογραγημένο Χρονικό και άλλες μεσαιωνικές πηγές αναφέρουν, ότι ήταν γιος τού Βαζούλ από τη σχέση του με μία κόρη από τη γενιά των Τάτονυ, που τού έκανε τους γιούς του και πως "δεν ήταν τέκνα νόμιμου γάμου". Άλλη παράδοση της εποχής, που διατηρήθηκε στα περισσότερα χρονικά, θεωρεί τους τρεις πρίγκιπες τέκνα τού αδελφού του Λαδισλάου τού φαλακρού, ωστόσο οι ιστορικοί της εποχής μας απορρίπτουν αυτό. Συμφωνούν στο ότι ήταν γιος τού Βαζούλ και μίας παλλακίδας του από τη γενιά των Τάτονυ. Ο ιστορικός Γκυούλα Κριστό εκτιμά, ότι ο Ανδρέας Α΄ ήταν ο δεύτερος από τους τρεις γιους τού Βαζούλ και πως γεννήθηκε περί το 1015.
Συμβάν της ανατολικής Μεσογείου

Το συμβάν της ανατολικής Μεσογείου ήταν μία μεγάλης ισχύος έκρηξη που συνέβη στις 6 Ιουνίου 2002 σε μεγάλο ύψος πάνω από την ανατολική Μεσόγειο θάλασσα σε συντεταγμένες 34ºN 21ºE (κατά προσέγγιση ανάμεσα στη Λιβύη και την Κρήτη).
Η έκρηξη υπολογίστηκε ότι είχε ισχύ 26 κιλοτόνων - ήταν, δηλαδή, διπλάσια από αυτήν της Χιροσίμα και παρόμοιας ισχύος με αυτήν στο Ναγκασάκι. Αν είχε συμβεί πάνω από κατοικημένη περιοχή οι συνέπειες θα ήταν καταστροφικές.
Οφείλεται σε έναν δυνητικώς επικίνδυνο αστεροειδή (PHA – Potentially Hazardous Asteroid) ο οποίος δεν εντοπίστηκε καθώς πλησίαζε τη Γη. Την έκρηξη κατέγραψαν δορυφόροι και σεισμογραφικά κέντρα.
Ο αστεροειδής είχε διάμετρο 5-10 μέτρων. Όπως και στο συμβάν της Τουνγκούσκα, η έκρηξη οφείλονταν στην τριβή και τις υψηλές θερμοκρασίες κατά την είσοδο του αντικειμένου στην ατμόσφαιρα της Γης. Το αντικείμενο διαλύθηκε πλήρως και δεν διασώθηκαν ίχνη του. Παράλληλα, επειδή δεν έφτασε μέχρι την επιφάνεια της Γης δεν δημιουργήθηκε κρατήρας, ούτε τσουνάμι, όπως αν είχε καταπέσει στη θάλασσα.
Την ίδια εποχή, η Ινδία και το Πακιστάν, χώρες που διαθέτουν πυρηνικά όπλα, ήταν σε κατάσταση αυξημένης επιφυλακής λόγω της μεταξύ τους έντασης. Υποστηρίζεται ότι αν η έκρηξη είχε συμβεί στην ευρύτερη περιοχή των δύο χωρών θα μπορούσε να γίνει αφορμή για έναν πόλεμο που ενδεχομένως θα ήταν και πυρηνικός (με πιθανούς απολογισμούς πάνω από 10 εκατομμύρια θύματα) αφού η μία από τις δύο πλευρές θα είχε εκλάβει την έκρηξη σαν επίθεση.
Αυτό δεν είναι απίθανο αφού το διαφιλονικούμενο Κασμίρ βρίσκεται στο ίδιο γεωγραφικό ύψος με τη Μεσόγειο και η έκρηξη, αν είχε συμβεί λίγες ώρες νωρίτερα λόγω της περιστροφής της Γης, θα τοποθετούνταν πάνω από την συγκεκριμένη περιοχή  .
The Olympians (συγκρότημα)

Ιστορία

Δημιουργήθηκε από τους Άλκη Κακαλιάγκο (πιάνο-hammond organ), Πασχάλη Αρβανιτίδη (ή γνωστός με το όνομά του ως Πασχάλης) (τραγούδι-μπάσο), Βαγγέλη Κουτσοτόλη (σαξόφωνο), Κούλη Καλογιαννίδη (κιθάρα) και Δημήτρη Λαζαρίδη (τύμπανα), τον Σεπτέμβριο του 1965. Τα μέλη των Olympians προήλθαν από την μπάντα The Brahms, όνομα το οποίο σύμφωνα με μετέπειτα δηλώσεις τους δεν ταίριαζε με το ύφος της μπάντας.

Το Απόγειο και τα χαρακτηριστικά του συγκροτήματος

Ξεκίνησαν τις εμφανίσεις τους στο κλαμπ "Χαβάη" και σύντομα η φήμη τους εξαπλώθηκε στο τότε νεανικό κοινό της Θεσσαλονίκης αρχικά και όλης της Ελλάδας μετέπειτα. Καθοριστική στιγμή της πορείας του συγκροτήματος, ήταν η εμφάνιση στη συναυλία "Χρυσή Βραδιά" στο κατάμεστο Παναθηναϊκό Στάδιο όπου η μπάντα ξεχώρισε μεταξύ άλλων συγκροτημάτων για το ιδιαίτερο ύφος που είχε η μουσική της, επηρεασμένο από δημοφιλή συγκροτήματα του εξωτερικού (The Beatles, The Yardbirds κα). Ένα Άλλο χαρακτηριστικό που ξεχώριζε τους Olympians από τα υπόλοιπα συγκροτήματα , ήταν η καθαρή και απαλή φωνή του τραγουδιστή (Πασχάλη), η οποία ερμήνευε ελληνικούς στίχους ντυμένους με Ευρωπαϊκούς ρυθμούς έξω πια από τα μέχρι τότε Ελληνικά στερεότυπα και σε αντίθεση με τις υπόλοιπες Ελληνικές μπάντες που προϋπήρχαν των Olympians, πχ οι Forminx που έπαιζαν μεν μοντέρνα χορευτική μουσική, αλλά "σνόμπαραν" τον ελληνικό στίχο. Και γενικά όλα τα συγκροτήματα εκείνης της εποχής έκαναν το ίδιο, ή τραγουδούσαν στα ελληνικά με ξενική προφορά. Έτσι μπορεί οι Olympians μπορούν να θεωρηθούν οι πατέρες του Ελληνικού Ροκ Ακολούθησαν οι γνωστές επιτυχίες "Το Σχολείο"," Η Συγνώμη" και "το Κορίτσι του Μάη" που θα εκτοξεύσουν την δημοτικότητα του συγκροτήματος στα ύψη.

Η κατάληξη του συγκροτήματος και των μελών του

Στα τέλη της δεκαετίας του '60 για διάφορους λόγους τα ιδρυτικά μέλη του συγκροτήματος αρχίζουν σταδιακά να απομακρύνονται και την θέση τους καταλαμβάνουν καλλιτέχνες που ξεκίνησαν από τους Olympians καριέρα στο καλλιτεχνικό στερέωμα (βλ.Νίκος Παπάζογλου). Τα υπόλοιπα μέλη μετά την αποχώρησή τους από το συγκρότημα ακολούθησαν σόλο καριέρα με αυτή του Πασχάλη να ξεχωρίζει.
Γήινος φλοιός

Γήινος φλοιός ή γεωφλοιός χαρακτηρίζεται το επιφανειακό στρώμα του πλανήτη Γη, Η ονομασία είναι αρκετά παλαιά την οποία χρησιμοποίησε ο Καρτέσιος, πλην όμως η εννοιολογική της σημασία έχει εξελιχθεί σημαντικά. Στην έκτασή του το στρώμα αυτό παρουσιάζει μια ανομοιομορφία αν ληφθούν υπόψη οι ζώνες ιζηματογένεσης πλησίον της επιφάνειας.

Κατά το σύγχρονο ορισμό ο γεωφλοιός ορίζεται από την επιφάνεια της Γης μέχρι την ασυνέχεια Μοχορόβιτσιτς που ποικίλει σε βάθος κάτω από ωκεάνιες λεκάνες και ηπειρωτικές περιοχές με συνέπεια και ο γεωφλοιός να διακρίνεται ως ηπειρωτικός και ωκεάνιος.
Ο Γεωφλοιός παρότι διαχωρίζεται σε επιμέρους πετρώματα κύρια συστατικά του είναι το πυρίτιο και το αργίλιο εξ ου και η γεωλογική του διεθνή ονομασία σιάλ εκ των συμβόλων των εν λόγω χημικών στοιχείων SiAl.

Γενικά

Περιβάλλεται από την ατμόσφαιρα και πάνω σε αυτόν έχει αναπτυχθεί ζωή. Ο γήινος φλοιός καλύπτεται κατά 71% από τους ωκεανούς, δηλαδή νερό. 
Ο φλοιός βρίσκεται πάνω από το μανδύα, ενώ σε πολλά σημεία μεταξύ των δύο παρεμβάλλεται μάγμα. Ο φλοιός της γης δεν είναι ενιαίος, όπως της Αφροδίτης, αλλά διασπασμένος σε τεκτονικές πλάκες. Τα πετρώματα του φλοιού και ο αέρας της γης ανανεώνονται, επειδή ο φλοιός μεταβάλλεται συχνά από γεωλογική άποψη. Αυτή η ευμεταβλητότητα οφείλεται στο μικρό πάχος του φλοιού και στην εσωτερική θερμική ενέργεια του πυρήνα, η οποία μεταφέρεται στο φλοιό μέσω ρευμάτων μάγματος του μανδύα. Οι τεκτονικές πλάκες απομακρύνονται, συγκρούονται και τρίβονται μεταξύ τους, δημιουργώντας λεκάνες που γεμίζουν με νερό (ωκεανούς) και όρη. Η Γη είναι ο μοναδικός εσωτερικός πλανήτης του εσωτερικού ηλιακού συστήματος που διατηρεί μια σχετικά αυξημένη θερμοκρασία λόγω και του φλοιού της. Ο φλοιός, όμως διαμορφώνεται και από διαβρωτικές δυνάμεις. Ο φλοιός παίζει ενεργό ρόλο στην επιφάνεια της Γης, άρα και της ζωής, που βρίσκεται πάνω του, τον οποίο διαδραματίζει εξαιτίας της ευμεταβλητότητάς του.
Ένα ποσοστό της τάξης του 30% της ενέργειας που εκπέμπει ο ήλιος στη Γη απορροφάται από το φλοιό, ενώ αυτός εκπέμπει και ενέργεια πίσω στο σύμπαν, όχι μόνο αυτή που προσλαμβάνει από το σύμπαν, αλλά και αυτήν που προέρχεται από το εσωτερικό της Γης. Ο γήινος φλοιός δέχεται ρύπανση.
Ο φλοιός είναι πολύ λεπτός για τα γεωλογικά δεδομένα, αλλά πολύ παχύς για τον τρυπήσουμε. Ωστόσο υπάρχουν ερευνητικές ομάδες που πιστεύουν ότι μπορούν να το καταφέρουν.
Σπύρος Βούγιας

Βιογραφία

Γεννήθηκε  στη  Θεσσαλονίκη  το  1952. Σπούδασε Τοπογράφος Μηχανικός στο Αριστοτέλειο Πανεπιστήμιο Θεσσαλονίκης. Συνέχισε τις σπουδές του με μεταπτυχιακό στο Σχεδιασμό Μεταφορών από το Imperial College και διδακτορικό από το Τμήμα Πολιτικών Μηχανικών ΑΠΘ στην "Σχέση της κυκλοφορίας με το περιβάλλον", όπου διδάσκει από το 1980, ενώ πλέον έχει τον βαθμό του Καθηγητή.
Είναι Δημοτικός Σύμβουλος στο Δήμο Θεσσαλονίκης από το 1994. Στις δημοτικές εκλογές του 1998 και του 2002 ήταν υποψήφιος Δήμαρχος Θεσσαλονίκης, χωρίς να εκλεγεί. 
Στις Βουλευτικές Εκλογές του 2000 και του 2004 τοποθετήθηκε στο Ψηφοδέλτιο Επικρατείας του ΠΑΣΟΚ, ενώ στις εκλογές του 2009 εξελέγη Βουλευτής Α' Θεσσαλονίκης με το ΠΑΣΟΚ. Μεταξύ 2001 και 2002 διετέλεσε Υφυπουργός Μεταφορών και Επικοινωνιών. Τον Οκτώβριο του 2009 τοποθετήθηκε Υφυπουργός Προστασίας του Πολίτη στην Κυβέρνηση Γεωργίου Παπανδρέου 2009, ενώ από τον Σεπτέμβριο του 2010 έως και τον Ιούνιο του 2011 ήταν Υφυπουργός Υποδομών, Μεταφορών και Δικτύων.
Είναι παντρεμένος με την αρχιτέκτονα Ελένη Κωνσταντίνου, με την οποία απέκτησε 2 παιδιά: την Αλεξάνδρα και τον Ορέστη.
Χαλκοσκλοδοβσκίτης

Εμφάνιση, παραγενέσεις

Ο Χαλκοσκλοδοβσκίτης είναι νησοπυριτικό ορυκτό, με χρώμα πράσινο χόρτου έως σκούρο πράσινο και σχηματίζει κρυστάλλους συνήθως ινώδεις, επίπεδους λεπιδοειδείς ή βελονοειδείς. Eίναι έντονα ραδιενεργό ορυκτό, που σχηματίζεται από τις εξαλλοιώσεις πρωτογενών ορυκτών του ουρανίου. Ο χημικός του τύπος είναι  Cu[(UO₂)(SiO₂OH)]₂•6(H₂O).
Ορυκτά με τα οποία σχετίζεται είναι ο μπεκερελίτης, ο βροσαντίτης, ο ουρανοφανής, ο καζολίτης και ο βαντενμπραντεΐτης.
Μεσογειακοί Αγώνες 1959

Οι III Μεσογειακοί Αγώνες διεξήχθησαν στη Βηρυτό του Λιβάνου από τις 11 ως τις 23 Οκτωβρίου 1959. Συμμετείχαν 792 αθλητές (μόνο άνδρες) από 11 χώρες της Μεσογείου σε 17 αθλήματα.
Ιωάννης Β΄ του Ανζού

Διεκδικητής της Νάπολης και της Αραγωνίας

Σαν διεκδικητής του θρόνου της Νεαπόλεως πήρε τον τίτλο του δούκα της Καλαβρίας και αγωνίστηκε σκληρά να ανατρέψει τους Ανδεγαυούς από την Νάπολη. Πέτυχε μία σημαντική νίκη στην Νώλα επί του Φερδινάνδου Α΄ της Νεαπόλεως (1460) αλλά δεν μπόρεσε να αποτρέψει τους συμμάχους του να έρθουν να τον βοηθήσουν.
Ακολούθησαν οι ήττες του στην Τροία (1462) και στην Ίσκια (1465). Οι Καταλανοί εξέλεξαν τον πατέρα του Βασιλιά της Αραγωνίας, ο Ρενέ Α΄ δημιούργησε τον τίτλο του πρίγκιπα της Τζιρόνας για τον διάδοχο του θρόνου. Ο Ιωάννης Β΄ πήγε στην Καταλονία να διεκδικήσει τα δικαιώματα της οικογένειας του στον θρόνο της Αραγωνίας αλλά πέθανε δηλητηριασθείς στην Βαρκελώνη.
Γκέμπχαρτ Γ΄ της Κωνσταντίας

Βιογραφία

Ήταν ο τρίτος γιος του Μπέρτολτ Β΄ δούκα της Καρινθίας και αδελφός του Μπέρτολτ Β΄ δούκα της Σουαβίας.
Για ένα διάστημα έγινε κοσμήτορας του Συλλόγου του καθεδρικού του Κάντεν. Έπειτα εισήλθε στη μονή Βενεδικτίνων του Χίρσαου και το 1084 ο παπικός απεσταλμένος Όθων της Όστιας τον χειροτόνησε επίσκοπο της Κωνσταντίας. Την έδρα κατείχε ο Όθων Α΄ επίσκοπος του βασιλιά τη Γερμανίας. Αν και ο πάπας Γρηγόριος Ζ΄ είχε αφορίσει και καθαιρέσει τον Όθωνα Α΄, αυτός κρατούσε τη θέση με τη δύναμη των όπλων· μάλιστα το 1085 έκανε Σύνοδο, όπου καθαίρεσε τον Γκέμπχαρτ και άλλους 14 επισκόπους πιστούς στον πάπα. Όμως το 1086 απεβίωσε και ο Γκέμπχαρτ μπόρεσε να αναλάβει τη θέση του. 
Αναμόρφωσε τη μονή Πέτερσχάουζεν και την επάνδρωσε με μοναχούς από το Χίρσγκαου. Το 1089 εγκαινίασε το νέο καθεδρικό της Κωνσταντίας, ο οποίος κτίσθηκε στη θέση αυτού, που είχε καταπέσει το 1052.
Ερρίκος του Σανντομίες

Βιογραφία

Ήταν ο τέταρτος (επιζήσας) γιος τού Μπολέσλαφ Γ΄ τού στραβόστομου δούκα της Πολωνίας και της (2ης συζύγου του) Σαλωμέα, κόρης τού Ερρίκου κόμη τού Μπερκ, από τον οποίο και έλαβε το όνομά του.
Σύμφωνα με τη διαθήκη τού πατέρα του έλαβε το 1138 το δουκάτο τού Σανντομίες. Αυτό ήταν μέρος τού δουκάτου της Κρακοβίας, που ανήκε στον πρωτότοκο αδελφό του Βλάντισλαφ Β΄, γιο τού Μπολέσλαφ Γ΄ από τον 1ο του γάμο. Ο Ερρίκος ήταν 7 ετών και ο Βλάντισλαφ Β΄ δεν τού έδωσε το Σανντομίες, ούτε όταν ενηλικιώθηκε. Το 1146 ο Βλάντισλαφ Β΄ εξορίστηκε και ο Ερρίκος ανέλαβε το Σανντομίες. 
Εμφανίζεται στην πράξη ίδρυσης ενός ναού στο δουκάτο του. Ο Ιωάννης Κίνναμος τον αποκαλεί βασιλιά της Πολωνίας. Τότε θα ήταν ο αρχηγός τού Πολωνικού τμήματος της Β΄ Σταυροφορίας το 1147. Το 1149 συμμετείχε μαζί με τον δευτερότοκο αμφιθαλή αδελφό του Μπολέσλαφ Δ΄ σε εκστρατεία στο Κίεβο για την υποστήριξη τού Ιζιασλάβ Β΄ μεγάλου πρίγκιπα τού Κιέβου. 
Απεβίωσε άγαμος σε ηλικία 35 ετών σε μάχη.
Κάμενα (Ίστοτσνι Μόσταρ)

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Αντώνης Κουφουδάκης

Βιογραφικό

Γεννήθηκε το 1935 στον Πειραιά. Πέθανε το 2016 στο Λαγονήσι, Καλύβια. Αναφέρεται και ως Τώνης Διονυσίου.Ήταν για πολλά χρόνια φωτογράφος στη Γλυφάδα,με φωτογραφείο στη στοά Αριάν,που το ονόμαζε φωτο Ρένα.
Παλαιοκαστρίτσα Κέρκυρας

Ιστορικά στοιχεία

Η Κέρκυρα ήταν η μυθική χώρα των Φαιάκων που περιγράφει ο Όμηρος στην Οδύσσεια, ο Οδυσσέας συνάντησε την Ναυσικά όταν προσάραξε στον όρμο της ΠαλαιοκαστρίτσαςΣε ανάμνηση αυτού του γεγονότος κάθε χρόνο γίνεται μια αναπαράσταση του γεγονότος,η Βαρκαρόλα.Η πρώτη Βαρκαρόλα στην Παλαιοκαστρίτσα πραγματοποιήθηκε το 1997 από την τότε κοινότητα Λακώνων με πρόεδρο το Σπύρο Μιχαλά σε συνδυασμό με τη σχολή Scuba diving center, την Ιερά μονή Παναγιας Παλαιοκαστρίτσας και τη συμμετοχή των ντόπιων λεμβούχων και άλλων τοπικών φορέων. Τα πρώτα χρόνια η εκδήλωση πραγματοποιούνταν στις 13 Ιουλίου, ημέρα εορτής της μικρής εκκλησίας, στον όρμο της Παλαιοκαστρίτσας. Τα τελευταία χρόνια διεξάγεται την πρώτη εβδομάδα του Αυγούστου..
Οι πρώτοι κάτοικοι του χωριού σύμφωνα με την παράδοση των ντόπιων ήταν Λακεδαιμόνιοι ταξιδιώτες που στον δρόμο τους για την Μεγάλη Ελλάδα έπεσαν σε τρικυμία, προσάραξαν στην περιοχή και έμειναν μόνιμα. Οι συχνές επιθέσεις των πειρατών και οι λεηλασίες ανάγκασαν αργότερα τους κατοίκους να μετακινηθούν ορεινότερα στο σημερινό χωριό Λάκωνες.

Τουρισμός

Στην παραλία και στον κόλπο της Παλαιοκαστρίτσας υπάρχουν πολλά ξενοδοχεία και εστιατόρια, το μοναστήρι της Παλαιοκαστρίτσας βρίσκεται στους υπερυψωμένους κήπους στην άκρη του ακρωτηρίου. Η παραλία φημίζεται για τα κρύα και γαλαζοπράσινα νερά λόγω των κρύων ρευμάτων και για την βραχώδη ακτή με έξι μικρούς κόλπους, έχει βραβευτεί και με γαλάζια σημαία, στην ευρύτερη περιοχή υπάρχουν πολλά ξενοδοχεία, εστιατόρια και ενοικιαζόμενα δωμάτια.
736 Χάρβαρντ

Φυσικά χαρακτηριστικά

Η μέση διάμετρος του Χάρβαρντ εκτιμάται σε 16,66 χιλιόμετρα. O φασματικός τύπος του είναι S (λιθώδης), ενώ το άλβεδό του είναι 0,1406. Ο Χάρβαρντ περιστρέφεται γύρω από τον εαυτό του μία φορά κάθε 6 ώρες και 42 λεπτά.
Αλέξης Λιάτης

Βιογραφικά στοιχεία

Γεννήθηκε το 1906 και ήταν γιος του Σταύρου Λιάτη, διπλωματικού υπαλλήλου και μέλους της οικογένειας Λιάτη. Σπούδασε στο πανεπιστήμιο της Λυών και ακολούθησε σταδιοδρομία στο διπλωματικό σώμα εισερχόμενος σε αυτό το 1920. Υπήρξε γενικός γραμματέας της ελληνικής αντιπροσωπίας στη Διάσκεψη του Σαν Φρανσίσκο που κατέληξε στην υπογραφή του Χάρτη των Ηνωμένων Εθνών, υπηρέτησε στην Ολλανδία και στον Καναδά ενώ στα τέλη της δεκαετίας του 1940 υπηρέτησε ως πρόξενος της Ελλάδας στην Λευκωσία. Την περίοδο 1950 - 1953 υπηρέτησε ως πρέσβης της Ελλάδας στο Κάϊρο. Στα τέλη της δεκαετίας του 1950 διορίστηκε πρέσβης στις Ηνωμένες Πολιτείες μέχρι το 1962 οπότε και μετατέθηκε, διατηρώντας τη θέση του πρέσβη, στο Τόκυο, θέση στην οποία παρέμεινε μέχρι το 1965. Την περίοδο 1965 - 1967 ανέλαβε τη θέση του μόνιμου αντιπροσώπου της Ελλάδας στα Ηνωμένα Έθνη.
Ενταφιάστηκε στον Αυλώνα Αττικής, απ'όπου καταγόταν και η οικογένειά του.
Δρομίτσα Αιτωλοακαρνανίας

Σχετικά με το όνομά της

Υπάρχουν δύο ονομασίες για αυτό το μικρό χωριό. Παλαιότερα, πριν από το 1940 αποκαλούνταν Δρομίστα. Από 16/10/1940 αποκαλείται με την ονομασία Δρομίτσα.